Dís hoekom hy aansoek teenstaanAdjunkpresident Cyril Ramaphosa. Foto: Flickr/GovernmentZA Cyril Ramaphosa, adjunkpresident het weer eens sy ondersteuning vir ŉ kommissie van ondersoek na die bewerings van staatskaping benadruk. Die presidensie het Saterdag gesê Ramaphosa het gesê hy kan egter nie self so ŉ kommissie op die been bring nie. Tyron Seale, Ramaphosa se woordvoerder, het gesê dít is die rede hoekom Ramaphosa die aansoek van AfriForum, die Quaker Vredesentrum en die FW de Klerk-stigting teengestaan het. “Hy staan dit teen, want die grondwet maak nie voorsiening vir die adjunkminister om presidensiële take uit te voer nie,” het Seale gesê. Maroela Media het vroeër berig AfriForum meen Ramaphosa weerspreek homself. “Ramaphosa se onlangse uitlatings in die media dat hy die aanstelling van ’n kommissie van ondersoek goedkeur, is teenstrydig met sy teenkanting van AfriForum se aansoek. Die aansoek het juis ten doel om hom te bemagtig om dié kommissie saam te stel,” het Monique Taute, hoof van AfriForum se teenkorrupsie-eenheid gesê. AfriForum het aangedui dat hul voortgaan met die regsproses en meen dat Ramaphosa nie die aansoek sou teenstaan as hy ernstig oor ’n kommissie van ondersoek was nie.